**Tárgy: Jelentés a két ülés között**

**történt eseményekről**

**ELŐTERJESZTÉS**

**Csemő Község Képviselő-testületének**

**2021. december 15-én tartandó ülésére**

**Tisztelt Képviselő-testület!**

Rendkívül furcsa, ezzel együtt eredményes évet zárunk.

Az első félévet a harmadik hullám jelentősen deformálta azzal együtt, hogy radikálisan kevesebb önkormányzati szerepvállalást kellett tennünk, mint egy évvel korábban – és még az esetszámokat illetően is „jó” helyzetben voltunk, mert messze az országos átlag alatti esetszámok voltak Csemőben.

Május 10-től visszatérhettünk a normális életünkhöz, hogy aztán e sorok írásakor arról adjak jelentést, hogy sokkal kevesebb korlátozás mellett ugyan, de helyben is tombol a vírus. Követhetetlenné vált a betegek, kontaktok száma és státusza, a népegészségügy csak jelentős csúszásokkal (néhány esetben a lejárat előtti napon) tud értesítést adni az elrendelésről.

Ha akartuk, ha nem a vírus velünk él – de öröm számunkra, hogy az eltervezett munkát el tudtuk végezni, a fejlesztéseket meg tudtuk valósítani.

Tudtuk működtetni az általunk felépített szociális ellátórendszert, kompromisszumok nélkül végrehajtottuk a helyi programokat és jelen pillanatban is „úton van” a karácsonyi ajándékcsomagok kiszállítása és zajlik a szociális tűzifaprogram jelentkezésének adminisztrációja is.

Lassan a gondolatainkat (és a cselekedeteinket…) a jövő év felé fordítjuk.

Egyrészt az évfordulók miatt, másrészt a költségvetés tervezése kapcsán.

Azt gondolom, hogy a 2014 óta megfogalmazott alapvetések nem változnak a jövőben sem:

- biztonságos működés – hitel felvétele nélkül,

- fejlesztések - nagyléptékű - pályázati forrásból, - kisléptékű – önerőből is,

- helyi adó bevezetése nélkül kell a költségvetési egyensúlyt biztosítanunk,

- önként vállalt feladatok ellátása nem veszélyeztetheti a kötelező feladatellátás biztonságát.

A tervezéskor kiemelt szempont, hogy az új mini bölcsi berendezési és felszerelési tárgyai, valamint az udvar kialakításának, továbbá a hivatal udvarán lévő csarnok befejezési munkálatainak még pontosan nem látható költségeire legyen fedezet.

Van három olyan nyertes (egészséges ivóvíz KEHOP, sportpark BMSK, Csemő-Cegléd közötti kerékpárút zöldhalmi szakasza VEKOP) pályázatunk is, amelyek megvalósítása nem önkormányzati feladat és elméletileg önerőt sem igényel.

Az idei év őszén „eljutottunk” odáig, hogy nincs beadott pályázatunk.

Amint látjuk a jövő évi fő számainkat, úgy elindulhat a konkrét tervezés.

Addig is szeretnék veletek egy sajtóhírt megosztani:

*14 felhívással 2022. január 3-án megjelennek a Magyar Falu Program pályázati kiírásai, és már aznap beadhatók a kérelmek – közölte Gyopáros Alpár Modern Települések fejlesztéséért felelős kormánybiztos hétfőn (Forrás: MTI).*

*Fontosabb szempontok, pályázati lehetőségek:*

*Az eljárási rend tovább egyszerűsödik: rövidebb (30-35 napos) lesz a benyújtási idő és gyorsabb lesz a bírálati szakasz;*

*A korábbi népszerű felhívások mellett új célok megvalósítására is lehet forrást nyerni;*

*A jövő évtől éppen ezért lehetőség nyílik a meglévő bölcsődeépületek felújítására;*

*Továbbá először lehet pályázni fogászati kezelőegység beszerzésére is;*

*A kültéri közösségi terek, létesítmények, például színpad építésére, fejlesztésére, valamint gépjárművek tárolására szolgáló építmény, mobil létesítmény kialakításának lehetőségét is támogatják;*

*Bővül az út-, híd-, és kerékpárút-építési pályázat, amelynek keretében 2022-től vízelvezető csatornarendszerek javítására és építésére is lehet forrást nyerni;*

*Változatlan formában lesz elérhető az óvodai épület, a faluház, a művelődési és a kultúrház fejlesztésének lehetősége, valamint az orvosirendelő-fejlesztési pályázat.*

*A kedvezményezettek az önkormányzatok a magasépítési beruházások esetében megemelt támogatási összegre nyújthatnak be igényt.*

*Továbbra is lehet pályázni közösségszervezéshez kapcsolódó eszközbeszerzésre, valamint bértámogatásra, kommunális eszközök beszerzésére, óvodai játszóudvarok és közterületi játszóterek kialakítására.*

*A járdaépítési pályázat keretében igényelhető támogatás 10 millió forintra emelkedik, az összeg jövőre – az anyagköltségen túl – már vállalkozói díjra is elszámolható.*

*Az önkormányzatok számíthatnak a szolgálati lakásépítése, valamint a tanya- és falubusz beszerzésére irányuló pályázatokra;*

*Az iskolaépület- és tornaterem-fejlesztési pályázat a kedvezményezettjei a tankerületek lesznek.*

*Jelentős forrásra pályázhatnak továbbá az egyházközösségek három célterületre egyházi közösségi terek fejlesztése és eszközbeszerzés, bértámogatás, valamint egyházi temetői infrastruktúra fejlesztése kategóriákban.*

*A pályázati célok közé mind az egyházi fenntartású, mind az önkormányzati fenntartású temetők estében bekerül a digitális temetői nyilvántartás beszerzése és működtetése.*

*A falusi civil szervezetek ismét pályázhatnak tevékenységük támogatására.*

Ennyi látszik most…

Nyilván, ha megjelennek a konkrét felhívások – akkor javaslattal együtt jelentkezni fogok.

***Tisztelt Képviselő-testület!***

***Köszönöm az az idei évi munkátokat is, köszönöm az együttgondolkodást, a bizalmat, a támogatást!***

***Kívánok mindenkinek egészségben gazdag, békés ünnepeket!***

Csemő, 2021. december 10.

Dr. Lakos Roland

polgármester